CELEX: 52017PC0561
Language: mt
Date: 2017-10-03
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Renju tan-Netherlands jintroduċi miżura speċjali ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 3.10.2017
            COM(2017) 561 final
            2017/0243(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lir-Renju tan-Netherlands jintroduċi miżura speċjali ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               
                  Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn hawn ’il quddiem “id-Direttiva tal-VAT”), il-Kunsill, li jaġixxi unanimament fuq proposta tal-Kummissjoni, jista’ jawtorizza lil kwalunkwe Stat Membru biex japplika miżuri speċjali għal deroga mid-dispożizzjonijiet ta’ dik id-Direttiva sabiex jissimplifika l-proċedura tal-ġbir tal-VAT jew biex jipprevjeni ċerti forom ta’ evażjoni jew ta’ evitar tat-taxxa.
               
               
                  Permezz ta’ ittra rreġistrata mal-Kummissjoni fil-11 ta’ Lulju 2017, in-Netherlands talbu deroga mill-Artikolu 193 tad-Direttiva tal-VAT biex japplikaw il-mekkaniżmu tar-reverse charge għall-fornimenti ta’ servizzi tat-telekomunikazzjoni. F’konformità mal-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra dwar it-talba tan-Netherlands permezz ta’ ittra datata l-5 ta’ Settembru 2017. Permezz ta’ ittra datata s-6 ta’ Settembru 2017, il-Kummissjoni nnotifikat lin-Netherlands li kellha l-informazzjoni kollha meħtieġa biex tqis it-talba.
               
            
            
               1.KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               
                  Bħala regola ġenerali, l-Artikolu 193 tad-Direttiva tal-VAT jistipula li l-persuna taxxabbli li tkun qed tforni merkanzija jew servizzi normalment hija responsabbli għall-ħlas tat-taxxa fuq il-valur miżjud (VAT).
               
            
            
               Skont l-Artikolu 199a tad-Direttiva tal-VAT, l-Istati Membri jistgħu jistabbilixxu li l-persuna responsabbli għall-ħlas tal-VAT fuq fornimenti elenkati f’dan l-Artikolu hija l-persuna taxxabbli li lilha jsir il-forniment (il-mekkaniżmu tar-reverse charge). Skont il-proċedura tar-reverse charge, il-persuna taxxabbli, li lilha jsiru l-fornimenti, issir responsabbli għall-ħlas tal-VAT. Din il-persuna taxxabbli, sakemm ikollha dritt sħiħ ta’ tnaqqis, ikollha tiddikjara u tnaqqas simultanjament il-VAT li tikkorrispondi għall-forniment, b’hekk twassal għal nuqqas ta’ ħlas effettiv tal-VAT lit-Teżor. Is-servizzi tat-telekomunikazzjoni huma inklużi fil-punt (g) tal-Artikolu 199a. 
            
            
               
                  In-Netherlands ma jagħmlux użu mill-għażla tal-Artikolu 199a (g) tad-Direttiva tal-VAT u ma japplikawx il-mekkaniżmu tar-reverse charge għas-servizzi tat-telekomunikazzjoni. Madankollu, minħabba l-każijiet ta’ frodi li ġew skoperti reċentement fis-settur tas-servizzi tat-telekomunikazzjoni fin-Netherlands, dan l-Istat Membru jixtieq jintroduċi l-mekkaniżmu tar-reverse charge għall-fornimenti domestiċi tas-servizzi tat-telekomunikazzjoni. 
               
            
            
               Skont l-Artikolu 199a tad-Direttiva tal-VAT, il-mekkaniżmu tar-reverse charge jista’ jiġi applikat sal-31 ta’ Diċembru 2018 u għal perjodu minimu ta’ sentejn. Peress li l-kundizzjoni ta’ perjodu ta’ sentejn ma ġietx issodisfata, in-Netherlands ma jistgħux japplikaw il-mekkaniżmu tar-reverse charge abbażi ta’ dan l-Artikolu. 
            
            
               Konsegwentement, in-Netherlands qed jitolbu deroga mill-Artikolu 193 tad-Direttiva tal-VAT biex ikunu awtorizzati japplikaw il-mekkaniżmu tar-reverse charge għall-fornimenti ta’ servizzi tat-telekomunikazzjoni abbażi tal-Artikolu 395 tad-Direttiva tal-VAT. 
            
            
               L-għan tad-deroga mitluba huwa li tevita l-frodi tal-VAT fis-settur tas-servizzi tat-telekomunikazzjoni. Minkejja li l-fornimenti ta’ servizzi tat-telekomunikazzjoni huma suxxettibbli għall-frodi u qed jiġu ssorveljati mill-qrib min-Netherlands, reċentement huma skoprew skemi kummerċjali frodulenti b’rabta ma’ minuti ta’ telefonati li jinvolvu għadd ta’ negozjanti nieqsa u ta’ kumpaniji buffer, inklużi negozjanti stabbiliti f’pajjiżi terzi. Dawn l-iskemi jirriżultaw f’telf sinifikanti ta’ dħul mill-VAT. 
            
            
               Abbażi tal-informazzjoni mressqa min-Netherlands, il-metodi konvenzjonali għall-identifikazzjoni u l-prevenzjoni tal-frodi mhumiex effettivi, minħabba li s-servizzi involuti jiġu fornuti minn barra l-UE u ma jissemmew fl-ebda reġistru jew lista. Il-ħlasijiet isiru permezz ta’ pjattaformi ta’ ħlas f’kontijiet bankarji barra l-UE u dan jagħmel it-tranżazzjonijiet aktar diffiċli biex jiġu identifikati u impossibbli li tinkiseb informazzjoni mill-banek. In-Netherlands jenfasizzaw li mingħajr il-mekkaniżmu tar-reverse charge għas-servizzi kkonċernati t-telf ta’ taxxa se jiżdied b’mod esponenzjali. 
            
            
               Is-servizzi tat-telekomunikazzjoni huma meqjusa bħala suxxettibbli għall-frodi u huma inklużi fl-Artikolu 199a (g) tad-Direttiva tal-VAT. Jekk il-kundizzjoni dwar il-perjodu minimu ta’ applikazzjoni tkun ġiet issodisfata, in-Netherlands ikunu jistgħu jibbażaw fuq dan l-Artikolu tal-aħħar għall-applikazzjoni tal-mekkaniżmu tar-reverse charge. 
            
            
               Qed jiġi propost li tingħata deroga għall-perjodu ta’ validità tal-Artikolu 199a tad-Direttiva tal-VAT. Għalhekk, id-deroga qed tiġi proposta sal-31 ta’ Diċembru 2018, jiġifieri d-data ta’ skadenza tal-Artikolu 199a tad-Direttiva tal-VAT. 
            
            
               •Il-konsistenza mad-dispożizzjonijiet ta’ politika eżistenti fil-qasam tal-politika
            
            
               
                  Abbażi tal-Artikolu 199a (g) tad-Direttiva tal-VAT, il-mekkaniżmu tar-reverse charge jista’ jiġi applikat għall-fornimenti ta’ servizzi tat-telekomunikazzjoni. Xi Stati Membri japplikaw ir-reverse charge billi jibbażaw ruħhom fuq din id-dispożizzjoni
                     1
                  . Jekk il-kundizzjoni ta’ perjodu minimu ta’ sentejn tkun ġiet issodisfata, in-Netherlands jista’ japplika l-mekkaniżmu tar-reverse charge għas-servizzi tat-telekomunikazzjoni mingħajr ma jitlob deroga bbażata fuq l-Artikolu 395 tad-Direttiva tal-VAT. 
               
               
                  Għalhekk, il-miżura proposta hija konsistenti mad-dispożizzjonijiet eżistenti tad-Direttiva tal-VAT. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               L-Artikolu 395 tad-Direttiva tal-VAT.
            
            
               •Sussidjarjetà (għall-kompetenza mhux esklużiva) 
            
            
               Meta wieħed iqis id-dispożizzjoni tad-Direttiva tal-VAT li fuqha hija bbażata l-proposta, il-proposta taqa’ taħt il-kompetenza esklużiva tal-Unjoni. Għalhekk, il-prinċipju tas-sussidjarjetà ma japplikax.
            
            
               •Proporzjonalità
            
            
               Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
            
            
               Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan li qed jiġi segwit, jiġifieri l-prevenzjoni ta’ ċerti forom ta’ evażjoni jew ta’ evitar tat-taxxa f’settur speċifiku. 
            
            
               •Għażla tal-istrument
            
            
               Skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b’mod unanimu fuq proposta tal-Kummissjoni. Barra minn hekk, Deċiżjoni tal-Kunsill hija l-aktar strument adattat billi tista’ tiġi indirizzata lil Stati Membri individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Din il-proposta hija bbażata fuq talba li saret min-Netherlands u tikkonċerna biss lil dan l-Istat Membru.
               
            
            
               •Ġbir u użu tal-għarfien espert
            
            
               Ma kienx hemm ħtieġa ta’ għarfien espert estern.
            
            
               •Valutazzjoni tal-impatt
            
            
               Il-proposta għal Deċiżjoni ta’ Implimentazzjoni għandha l-għan li tipprevjeni ċerti forom ta’ evażjoni jew ta’ evitar tat-taxxa fis-settur tat-telekomunikazzjoni. Il-mekkaniżmu tar-reverse charge għandu jgħin lin-Netherlands biex iwaqqfu it-tixrid ulterjuri tal-każijiet ta’ frodi tal-VAT skoperti reċentement u biex jipprevjenu l-frodi fil-fornimenti ta’ servizzi tat-telekomunikazzjoni. B’riżultat ta’ dan, il-miżura ta’ deroga se jkollha impatt potenzjali pożittiv. 
            
            
               Minħabba l-kamp ta’ applikazzjoni dejjaq tad-deroga u l-applikazzjoni limitata fiż-żmien, fi kwalunkwe każ, l-impatt tagħha se jkun limitat.
            
            
               4.IMPLIKAZZJONIJIET BAĠITARJI
            
            
               Il-proposta ma għandha l-ebda implikazzjoni negattiva fuq il-baġit tal-UE. 
            
            
               5.ELEMENTI OĦRA
            
            
               Il-proposta tinkludi klawżola ta’ estinzjoni stabbilita sal-31 ta’ Diċembru 2018.
            
         
         
            
               2017/0243 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lir-Renju tan-Netherlands jintroduċi miżura speċjali ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  2
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Artikolu 193 tad-Direttiva 2006/112/KE jipprevedi li persuna taxxabbli li tforni merkanzija jew servizzi hija, bħala regola ġenerali, responsabbli għall-ħlas tat-taxxa fuq il-valur miżjud (VAT) lill-awtoritajiet tat-taxxa.
            
            
               (2)Skont l-Artikolu 199a (g) tad-Direttiva tal-VAT, l-Istati Membri jistgħu jistabbilixxu li l-persuna responsabbli għall-ħlas tal-VAT fuq fornimenti ta’ servizzi tat-telekomunikazzjoni hija l-persuna taxxabbli li lilha jsir il-forniment (il-mekkaniżmu tar-reverse charge). In-Netherlands ma jagħmlux użu minn din l-għażla. 
            
            
               (3)Minħabba li l-każijiet ta’ frodi skoperti reċentement fis-settur tas-servizzi tat-telekomunikazzjoni fin-Netherlands, dan l-Istat Membru jixtieq jintroduċi l-mekkaniżmu tar-reverse charge għall-fornimenti domestiċi ta’ servizzi ta’ telekomunikazzjoni. 
            
            
               (4)Skont l-Artikolu 199a tad-Direttiva tal-VAT, il-mekkaniżmu tar-reverse charge jista’ jiġi applikat sal-31 ta’ Diċembru 2018 u għal perjodu minimu ta’ sentejn. Peress li l-kundizzjoni ta’ perjodu ta’ sentejn ma ġietx issodisfata, in-Netherlands ma jistgħux japplikaw il-mekkaniżmu tar-reverse charge abbażi tal-Artikolu 199a (g) tad-Direttiva tal-VAT. 
            
            
               (5)Konsegwentement, permezz ta’ ittra rreġistrata mal-Kummissjoni fil-11 ta’ Lulju 2017, in-Netherlands talbu deroga mill-Artikolu 193 tad-Direttiva tal-VAT biex ikunu awtorizzati japplikaw il-mekkaniżmu tar-reverse charge għall-fornimenti ta’ servizzi tat-telekomunikazzjoni abbażi tal-Artikolu 395 tad-Direttiva tal-VAT. 
            
            
               (6)F’konformità mal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra permezz ta’ ittra datata l-5 ta’ Settembru 2017 bit-talba magħmula min-Netherlands. Permezz ta’ ittra datata s-6 ta’ Settembru 2017, il-Kummissjoni nnotifikat lin-Netherlands li kellha l-informazzjoni kollha meħtieġa biex tqis it-talba.
            
            
               (7)L-għan tad-deroga mitluba huwa li tevita l-frodi tal-VAT fis-settur tas-servizzi tat-telekomunikazzjoni. Minkejja li l-fornimenti ta’ servizzi tat-telekomunikazzjoni huma suxxettibbli għall-frodi u qed jiġu ssorveljati mill-qrib, in-Netherlands reċentement skoprew skemi kummerċjali frodulenti b’rabta ma’ minuti ta’ telefonati li jinvolvu għadd ta’ negozjanti nieqsa u ta’ kumpaniji buffer. Dawn l-iskemi jirriżultaw f’telf sinifikanti ta’ dħul mit-taxxa. 
            
            
               (8)Abbażi tal-informazzjoni mressqa min-Netherlands, il-metodi konvenzjonali għall-identifikazzjoni u l-prevenzjoni tal-frodi mhumiex effettivi, minħabba li s-servizzi involuti jiġu minn barra l-UE u ma jissemmew fl-ebda reġistru jew lista. Il-ħlasijiet isiru permezz ta’ pjattaformi ta’ ħlas f’kontijiet bankarji barra l-Unjoni Ewropea u dan jagħmel it-tranżazzjonijiet aktar diffiċli biex jiġu identifikati u impossibbli li tinkiseb informazzjoni mill-banek. In-Netherlands jenfasizzaw li mingħajr il-mekkaniżmu tar-reverse charge għas-servizzi kkonċernati t-telf ta’ taxxa se jiżdied b’mod esponenzjali. 
            
            
               (9)Għalhekk, jenħtieġ li n-Netherlands ikunu awtorizzati japplikaw il-mekkaniżmu tar-reverse charge għall-fornimenti ta’ servizzi tat-telekomunikazzjoni għall-perjodu ta’ validità tal-Artikolu 199a tad-Direttiva tal-VAT. Jenħtieġ li d-deroga tingħata sal-31 ta’ Diċembru 2018. 
            
            
               (10)Id-deroga ma għandha l-ebda impatt negattiv fuq ir-riżorsi proprji tal-Unjoni li jirriżultaw mill-ġbir tal-VAT, 
            
            
               ADOTTA DIN ID-DEĊIŻJONI: 
            
         
         
            
               Artikolu 1
            
            
               B’deroga mill-Artikolu 193 tad-Direttiva 2006/112/KE, fil-każ ta’ fornimenti ta’ servizzi tat- telekomunikazzjoni, in-Netherlands huma awtorizzati li jinnominaw lir-riċevitur tal-forniment bħala l-persuna responsabbli biex tħallas il-VAT lill-awtoritajiet tat-taxxa. 
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tan-notifika tagħha.
            
            
               Din id-Deċiżjoni għandha tiskadi fil-31 ta’ Diċembru 2018.
            
            
               Artikolu 3
            
            
               Din id-Deċiżjoni hija indirizzata lir-Renju tan-Netherlands.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Ara l-lista ta’ notifiki tal-Kumitat tal-VAT: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  ĠU 347, 11.12.2006, p. 1.